**Dôvodová správa**

1. **Všeobecná časť**

Poslanec Národnej rady Slovenskej republiky Peter Kremský predkladá návrh zákona, ktorým sa mení zákon č. 595/2003 Z. z. o dani z príjmov v znení neskorších predpisov (ďalej len „návrh zákona“).

Z pohľadu kvality života budúcich dôchodcov je nevyhnutné posilniť štátnu podporu tvorby dobrovoľných dôchodkových úspor. Základný dôchodkový systém nebude v budúcnosti postačovať na financovanie požadovanej životnej úrovne občanov Slovenska po ukončení ich ekonomickej aktivity. Daňové zvýhodnenie je častá a v zahraničí osvedčená forma podpory sporenia v dobrovoľných dôchodkových schémach. Podpora dobrovoľného sporenia v dlhodobom horizonte dokáže zabezpečiť požadovanú mieru náhrady, ale je potrebné to realizovať systémovo s využitím správnych nástrojov a pri nastavení adekvátnych podmienok. Je preto logické a z pohľadu komplexnej sociálnej politiky štátu potrebné, aby sa toto riešenie dotýkalo aj doplnkového dôchodkového sporenia a zabezpečilo zvýšenie daňových stimulov pre sporiteľom v treťom dôchodkovom pilieri.

Navrhuje sa ustanoviť, aby nezdaniteľnou časťou základu dane bola súhrnná výška za  príspevky daňovníka na celoeurópsky osobný dôchodkový produkt, príspevky daňovníka na doplnkové dôchodkové sporenie a dobrovoľné príspevky na starobné dôchodkové sporenie, a to maximálne do výšky 2 % z čiastkového základu dane z príjmov zo závislej činnosti alebo z príjmov z podnikania alebo inej samostatnej zárobkovej činnosti alebo zo súčtu týchto čiastkových základov dane z príjmu fyzických osôb (§ 5, § 6 ods. 1 a 2 zákona o dani z príjmov), najviac však do výšky 2 % zo 60-násobku priemernej mesačnej mzdy v hospodárstve Slovenskej republiky.

Návrh zákona má pozitívny vplyv na manželstvo, rodičovstvo a rodinu a pozitívny sociálny vplyv a negatívny vplyv na rozpočet verejnej správy. Predkladaný návrh zákona nemá vplyvy na životné prostredie, na informatizáciu spoločnosti, vplyvy na služby pre občana a ani vplyvy na podnikateľské prostredie.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

1. **Osobitná časť**

**Čl. I**

Navrhuje sa v súčasnom § 11 odseku 9 zaviesť možnosť znížiť daňový základ o zaplatené príspevky daňovníka na celoeurópsky osobný dôchodkový produkt a príspevky doplnkové dôchodkové sporenie a stanoviť oproti limity tohto zníženia (oproti doterajšej úprave znejúcej na pevnú sumu 180 eur ročne) na najviac 2 % zo základu dane (čiastkového základu dane) zisteného z príjmov podľa § 5 alebo podľa § 6 ods. 1 a 2 alebo zo súčtu čiastkových základov dane z týchto príjmov a súčasne táto suma nesmie presiahnuť výšku 2 % zo 60-násobku priemernej mesačnej mzdy v hospodárstve Slovenskej republiky zistenej Štatistickým úradom Slovenskej republiky za kalendárny rok, ktorý dva roky predchádza kalendárnemu roku, za ktorý sa zisťuje základ dane.

**Čl. II**

Stanovuje sa nadobudnutie účinnosti na 1. januára 2024.

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** poslanec Národnej rady Slovenskej republiky Peter Kremský

**2. Názov návrhu zákona:** Návrh zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov

**3. Predmet návrhu zákona:**

1. nie je upravený v primárnom práve Európskej únie,
2. nie je upravený v sekundárnom práve Európskej únie,
3. nie je obsiahnutý v judikatúre Súdneho dvora Európskej únie.

**Vzhľadom na to, že predmet návrhu zákona nie je upravený v práve Európskej únie, je bezpredmetné vyjadrovať sa k bodom 4. a 5.**

**DOLOŽKA VYBRANÝCH VPLYVOV**

**A.1. Názov materiálu:** Návrh zákona, ktorým sa mení zákon č. 595/2003 Z. z. o dani z príjmov v znení neskorších predpisov

**Termín začatia a ukončenia PPK:** bezpredmetné

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  |  | x |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy | x |  |  |
| – vplyvy na hospodárenie obyvateľstva, | x |  |  |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |
| 6. Vplyvy na služby verejnej správy pre občana |  | x |  |
| 7. Vplyvy na manželstvo, rodičovstvo a rodinu | x |  |  |

**A.3. Poznámky**

**A.4. Alternatívne riešenia**

bezpredmetné

**A.5. Stanovisko gestorov**

Návrh zákona bol zaslaný na vyjadrenie Ministerstvu financií Slovenskej republiky a stanovisko tohto ministerstva tvorí súčasť predkladaného materiálu.